text: Tv-reparatør beholdt kundernes apparater
  26 februar 2010 kl. 12.44
  Utilfredse kunder står i kø hos tv-reparatør Finn Christoffersen, der driver Finns Radio i Barrit og Juelsminde.
  De har indleveret tv-apparater til reparation, men de har aldrig fået dem tilbage.
   
  Klaus Christensen har ventet 13 måneder på at få sit fjernsyn tilbage.
  - Jeg har talrige gange ringet forgæves for at rykke, og jeg har også opsøgt ham i forretningen, men jeg måtte gå med uforrettet sag, og Finn sagde direkte til mig, at jeg ikke ville få mit fjernsyn igen, siger Klaus Christensen til Ekstra Bladet.
  
  Fik dør i hovedet
  - Andre kunder fortæller om en mere hårdhændet afvisning. En enkelt måtte på skadestuen, da han fik smækket en dør i hovedet. Det bekræfter tv-reparatøren, men han mener, at det var kundens egen skyld, da han ikke flyttede sig i tide.
  Finn Christoffersen afviser over for TV SYD, at han har stjålet kundernes fjernsyn.
  - Jeg er ikke dømt for tyveri, men jeg har prioriteret min tid forkert, så jeg har ikke haft tid til at foretage reparationerne. Nu vil jeg sørge for at passe mit arbejde, påstår Finn Christoffersen.
  